ወረርሽኙን ለመከላከል ቅድመ ዝግጅት መደረጉ ተገለጸ


• አምስት ቢሊየን ችግኞችና የተከላ ቦታዎች ተዘጋጅተዋል

አዲስ አበባ፡- ወቅታዊ ወረርሽኝ በግብርናው ላይ የሚያሳድረውን ችግር ለማቃለል አስፈላጊው ቅድመ ዝግጅት እንደተደረገ የግብርና ሚኒስቴር ገለጸ:: ለአረንጓዴ ልማት መርሐ ግብሩ አምስት ቢሊየን ችግኞችና የተከላ ቦታዎች እንደተዘጋጁም ጠቁሟል፡፡ 
በግብርና ሚኒስቴር የእርሻ ልማት ዘርፍ ሚኒስትር ዴኤታ አቶ ሳኒ ረዲ ለአዲስ ዘመን ጋዜጣ እንደገለጹት፤ ግብርናው በሁለት ወቅታዊ ወረርሽኞች ተፅዕኖ ስር ከሚወድቁ ዘርፎች አንዱ ነው፡፡ በዓለም አቀፍ ደረጃ የተከሰተው የኮቪድ 19 ቫይረስ አንዱ ሲሆን፤ የበረሀ አንበጣ ክስተት ደግሞ ሌላኛው ነው፡፡ ተቋሙ ቀድሞ በሠራቸው ጠንካራ ተግባራት መካከል በመኸር ከሚለማ ከ12 ነጥብ ዘጠኝ ሚሊዮን ሔክታር መሬት ውስጥ ስምንት ሚሊዮን ሔክታሩ ታርሷል፡፡ በሌሎቹ የዓለም አገራት ወረርሽኙ የተከሰተው የግብርና ምርት ማምረቻ ጊዜ ላይ ሲሆን፤ በኢትዮጵያ ደግሞ ምርት ተሰብስቦ በጎተራ ከገባ በኋላ ነው፡፡ 
ቫይረሱ የሰዎችን እንቅስቃሴ የሚገድብና ለመከላከልና ለመግታት ደግሞ አካላዊ ርቀትን የሚሻ በመሆኑ የተለመደውን የአገሪቱን የግብርና አሠራር እንደሚጻረር የጠቀሱት ሚኒስትር ዴኤታው፤ ሁለቱም ወቅታዊ ችግሮች በግብርናው ዘርፍ ላይ የሚኖራቸውን አሉታዊ ተፅዕኖ ለማቃለል ሚኒስቴሩ ችግሮችና የመፍትሔ አቅጣጫዎች ላይ ያተኮረ ጥናት እንዳካሄደ አመላክተዋል:: 
እንደ ሚኒስትር ዴኤታው ገለጻ፤ በግብዓት አቅርቦትና ስርጭት፣ ግብርናው ያልዘመነ በመሆኑ ሞያዊ ሥልጠናና የምክር አገልግሎት እንዲሁም አርሶ አደሩ በደቦ እንጂ ብቻውን ያለመሥራት ልምዱ በግብርና ሥራ የጊዜ ሠሌዳ መሠረት እርስ በርስ የሚደጋገፍበትና የሚረዳዳበት ባህል ያለው በመሆኑ እንቅስቃሴ በሚገታበት ወቅት ሥራው ላይ አሉታዊ ተፅዕኖ ማሳደሩ አይቀሬ ነው፡፡ ከዚህ ባሻገር ደግሞ የምግብ ዋስትና በጥናቱ የተለየ ሌላው አንኳር ጉዳይ ነው፡፡ 
ሚኒስትር ዴኤታው በገጠሩ የአገሪቱ ክፍል 15 ሚሊዮን የሚሆነው ሕብረተሰብ ለምግብ ዋስትና ተጋላጭ በመሆኑ፤ ይህም በቀን ሦስት ጊዜ የመመገብ አቅም ስለማይኖረው፤ ችግሩም የሚቃለለው በልማታዊ ሴፍቲኔት ፕሮግራም ቢሆንም ፕሮግራሙ 80 በመቶ የሚሆነው ሕብረተሰብ የጋራ የልማት ሥራዎች አከናውኖ በሚከፈለው ገንዘብ የጎደለውን የምግብ ዋስትናውን የሚያረጋግጥበት ከመሆኑ ጋር ተያይዞ በዓይነትም ሆነ በገንዘብ የሚደረገው ድጋፍ ሊስተጓጎል እንደሚችል አስረድተዋል፡፡ 
በከፋ ደረጃ የወረርሽኙ ቆይታ የሚራዘም ከሆነ ተጨማሪ ሠዎች ሊራቡና በገጠሪቱ የአገሪቱ ክፍል ከግብርና ውጪ ያሉ የተለያዩ የንግድና የአገልግሎት እንቅስቃሴዎችም ሊገቱ እንደሚችሉ ሚኒስትር ዴኤታው ጠቁመው፤ የግብዓትና የምርት ግብይት ሒደቱ መስተጓጎሉ የራሱ አሉታዊ ተፅዕኖ ሲኖረው የምግብ ዋስትና ችግር ተጋላጭነቱን ሊጨምር እንደሚችል ገልጸዋል፡፡ 
አርሶ አደሩ በቂ ግንዛቤ ከተፈጠረለት በደቦ መሥራቱን ትቶ በማሳው ላይ በራሱ አቅም ሊሠራ የሚችልበት ሁኔታ እንደ መልካም አጋጣሚ ሊወሰድ እንደሚችል፤ ተማሪዎች ከትምህርት ገበታቸው ውጪ በመሆናቸው ወላጆቻቸውን ሊያግዙ እንደሚገባ፤ ከዚህ ባሻገር ቫይረሱ ወደ ኢትዮጵያ የገባው ከሌላው ዓለም አኳያ ዘግይቶ በመሆኑ የእርሻ የጊዜ ሰሌዳው ወይንም ሥነ ምህዳሩ የራሱ የሆነ ጥሩ ጎን እንደሆነም በጥናት መለየቱን አብራርተዋል፡፡ 
እንደ ሚኒስትር ዴኤታው ገለፃ፤ ለአርሶ አደሩ ቀድሞ ማዳበሪያና ምርጥ ዘር ማድረስ ይገባል በሚል የአዲሱ የምርት ዘመን የመኸርና የበልግ የግብዓት ፍላጎቶች ተለይተው የማዳበሪያ ግዢ የተፈፀመው አስቀድሞ በመስከረም ወር ላይ በመሆኑ መልካም አጋጣሚ ፈጥሯል፡፡ መልካም አጋጣሚዎቹን በመጠቀም ሊከሰቱ ይችላሉ ተብሎ የሚጠበቁ ተፅዕኖዎች የሚያቃልል ዝርዝር ዕቅድም ተዘጋጅቷል፡፡ የቫይረሱ ስርጭት ሥር ሳይሰድ ግብዓት በፍጥነት ወደ ማዕከላዊ መጋዘንና ወደ ወረዳ ሕብረት ሥራ ማኅበራት መጋዘን የማድረስና ወቅቱን በጠበቀ መልኩ አርሶ አደሩን ግንዛቤ የሚያገኝበት ሁኔታም እንዲፈጠር ከክፍሎች ጋር በቅንጅት እየተሠራ ይገኛል፡፡ 
የግብርና ኤክስቴንሽን ወይንም የክህሎትና ምክር አገልግሎቱ በዘመናዊ መንገድ የተደገፈ ለማድረግም የክልልና የአካባቢ የቴሌቪዥንና የራዲዮ ጣቢዎችን በመጠቀም መረጃዎችን በቀላሉ ለአርሶ አደሩ ማድረስ የሚቻልባቸውን መንገዶች ላይ ያተኮረ መተግበሪያ ሰነድ እየተጠናቀቀ መሆኑን የጠቀሱት ሚኒስትር ዴኤታው ፤ የመረጃና ሥልጠና ሥርዓቱ ዘመናዊ እንዲሆን ከክልል እስከ ቀበሌ ተደራሽ የሚሆኑ ኮምፒዩተሮችንና ታብሌቶች ግዢ መጠናቀቁን ገልጸዋል፡፡ 
ሚኒስትር ዴኤታው አርሶ አደሩ በቀላሉ መረጃ እንዲደርሰው ሣምንታዊ የእርሻ የጊዜ ሰሌዳውን ተከትሎ በድምጽ ማጉያ በየመንደሩ ሊያነቁ የሚችሉ መረጃዎችን ለማስተላለፍና የምግብ ዋስትና ተጋላጭ የሆኑ የሕብረተሰብ ክፍሎች ቀደም ሲል ያገኙት ክፍያና በዓይነት ሲያገኙ የነበረውን ድጋፍ በወቅቱ የማድረስ እንቅስቃሴ እየተደረገ መሆኑን አስረድተዋል፡፡ 
የግብርና ግብይት ስርዓቱ እንዳይስተጓጎል ለአገር ውስጥም ሆነ ለውጭ ገበያ የሚቀርበው የግብርና ምርት አርሶ አደሩ በሕብረት ሥራና በቅርቡ በሚገኙ የግል የንግድ ተቋማት አማካኝነት ምርቱን ለገበያ የሚያቀርብበት ሁኔታ እንደተመቻቸና የዓለም ገበያን ወጪ ንግድ መሠረት አድርጎ ሚኒስቴሩ እየሠራ እንደሆነም ተናግረዋል፡፡ 
የእርሻ የጊዜ ሰሌዳው የፈጠረው መልካም አጋጣሚ እንዳለና በአሁኑ ወቅት ለውጭ ገበያ እየቀረቡ ያሉት በ2011/2012 የምርት ዘመን የተመረቱትን እንደሆነ የገለጹት ሚኒስትር ዴኤታው፤ ግብይቱ በሕብረት ሥራ፣ በአቅራቢያ በሚገኙ የንግድ ተቋማት እንዲሁም በኢሲኤክስ አማካኝነት ግብይቱ እየተካሄደ እንደሚገኝ ጠቁመዋል፡፡ በቀጣዩ የምርት ዘመንም ጥራታቸውን የጠበቁ ምርቶችን ለዓለም ገበያ የማቅረብ ሥራው በዕቅድ ተካቶ እየተሠራ እንደሚገኝ አክለው ገልጸዋል፡፡ 
እንደ ሚኒስትር ዴኤታው ማብራሪያ፤ በቀጣይ ወረርሽኙ ወደ ገጠሪቱ የአገሪቱ ክፍል ሳይደርስ የመኸርና የበልግ ሥራውን ፈጥኖ ለመሥራት ጥረት እየተደረገ ነው፡፡ 
በተያያዘ ዜና የአረንጓዴ ልማት መርሐግብር አንዱ አካል የሆነው የችግኝ ተከላ የብሔራዊ ክልላዊ ግብረኃይል ተቋቁሞ የሚመራ ቢሆንም በሚኒስቴሩ በኩል ችግኞችንና የተከላ ቦታዎችን የማዘጋጀት ሥራ በብሔራዊ አስተባባሪው ቀጥተኛ አመራር ላይ ተመስርቶ አምስት ቢሊዮን ችግኞችና የተከላ ቦታዎች መዘጋጀታቸው፤ በአንዳንድ አካባቢዎችም ተከላ መጀመሩ ተገልጿል፡፡አዲስ ዘመን ግንቦት 26/2012ፍዮሪ ተወልደ